Tänav käändub paremale ja oleme uues ajastus – 1990. aastates ja nullindates. Teemasse aitavad sisse minna fotode ja grafiti sein, klubielu tutvustav vitriin ja omaaegsete ajalehtede väljapanek. Paremale jääb sein, millel on tutvustav tekst:

**Ööpäevaringne linn**

**TAASISESEISVUNUD EESTI**

Nõukogude okupatsiooni varjust väljumine tõi kaasa pöörased muutused ühiskonnas, linnaruumis ja muidugi ööelus. Nõukogude režiimi ideoloogiline kontroll öise elu üle kadus 1990. aastate alguses. Korraga said linnaruumi vabalt kasutada kõik. Paljude hoonete originaalne funktsioon muutus ja omandisuhe polnud sageli selge. Segased ajad avasid ukse ka kõikvõimalikele hämaratele tegelastele, kes selles uues vabaduses endale tegevusvälja leidsid. Nii tuli sel ajal eriti tihti ette vägivalda, jõhkrat arveteklaarimist, röövimist ja isegi pommiplahvatusi.

Öine elu läks palju mitmekesisemaks. Vabaturumajandus võimaldas kaupa ja teenuseid osta ükskõik mis kellaajal. Linn püsis ärkvel ööpäevaringselt, hägustades tavapäraste päevaste ja öiste tegevuste piiri. Sellele aitas tugevalt kaasa interneti üha laiem kättesaadavus kodus, nii et inimesed said olla omavahel ühenduses isegi öötundide ajal.

Muutus ka öine linnapilt. Värvikirevad ja vilkuvad reklaamid ning massimeedia kutsusid inimesi üles ka öösel tarbima. Tallinnas ja Tartus kerkisid esimesed kõrghooned, mis said koos vanade kirikutornidega dekoratiivse valgustuse, lisades öisele linnasiluetile nüüdisaegse lääneliku puudutuse. Linnaruumist kujunes välja omaloomingu lõuend. Mõnedki majaseinad kattusid grafitiga, mis tõi küll esile inimeste eneseväljenduse ja loovuse, kuid samas ka poliitilisi pingeid ja ühiskonnakriitikat.

Ööpäevaringse linna teke sümboliseeris ühiskonna vabadust ja muutlikkust. See oli aja, ruumi ja moraalsete piiride hägustumise ja nendest üleastumiste aeg. Siiski kandus öö 1990. aastate kriminaalse elemendi kontrolli alt taasiseseisvumisele järgnenud aastakümnetel üha enam rahumeelsete öönautijate kätte. Ööraamatukogu, muuseumiöö, teadlaste öö, öised orienteerumised ja jumalateenistused muutusid inimeste öökogemuse osaks ja rikastasid linnaööd.

Vasak tänava pool on kaetud värviliste fotodega: viis fotot kolmes reas, kõik suurusega 35 × 60 cm ja horisontaalse ristküliku kujulised. Fotodest vasakul on seinal etikett „Tallinn 1990. aastate alguses. Arno Muska. Erakogu.“

Fotode eksponeerimiseks on seinale ehitatud mustad puitmaterjalist kastid, mis eenduvad seinast 10 cm kaugusele ja mille esikülgedele on paigutatud fotod. Nii tekib mulje rivis paiknevatest väikestest akendest. Fotodel on kujutatud hetki öistest Tallinna tänavatest. Vasakult poolt kolmandal fotol ülemisel real on pildistatud akent: halli majaseina sees on valgustatud aken, mille tagant paistavad ähmaselt sagivad inimesed. Akna kohal on piklik punane silt, millel valge tekst „Varietee-baar“.

Keskmise rea parempoolseimal fotol on hall asfaltkattega sõidutee, mille keskel on valge katkendlik vertikaalne joon. Kummalgi pool teed on raagus puud ja postid põleva tänavavalgustusega.

Alumise rea kõige parempoolsema foto vasakus servas on neli kahara võraga mändi. Puude taga sinakas valguses on kauguses tihedalt kokkupressitult magala kõrged kortermajade siluetid.

Üle tänava minnes on paremal horisontaalse ristküliku kujuline vitriin, mille paremal küljel tahvlil on tekst:

**Ööelu kuraator**

**TURVAMEES**

Portjee, uksehoidja, šveitser, turvamees – nimetusi on erinevaid, kuid ajast aega on ööelukohtade ukse ees seisnud inimene, kes otsustab, kellel on õigus peost osa saada.

Nõukogude ajal oli restorani uksel vaja hästi läbi saada tolle aja ööelu kuninga ehk šveitseriga. Igaüks mainekamasse restorani sisse ei saanud. Väike lisatasu uksehoidjale oli tavapärane ja tema õlitamine oli niisiis juba aegsasti kuludesse arvestatud.

Taasiseseisvumise järel, mil aeg oli ärev ja ebakindel, tahtsid paljud mehed saada turvameheks ja seda tööd ka jagus. Loodi esimesed turvafirmad, samuti hoidsid korda noored sõjaväelased ja isegi politsei. Rahvas leidis lõõgastust ja põnevust marulisest öisest pidutsemisest. Pidusid toimus üle terve Eesti palju, ööklubisid kerkis linnade kõrval ka väikestesse asulatesse. Ööklubi oli samas ühiskondlike ja allmaailma pingete kulmineerumiskoht – arveteklaarimisi, ahistamist, kaklusi ja isegi tulistamist tuli ette nii klubi ees kui ka sees. Olukord võis kujuneda sõna otseses mõttes plahvatusohtlikuks. Nii mõnigi külastaja soovis ööklubisse siseneda isikliku relvaga, mis oli aga keelatud. Tallinnas Dekoltee klubis oli relvade hoiuks lausa relvakapp ja üle käte läinud tegelasi ootas klubi kong. Turvamehed olid relvastatud ja kriminaalsemates ööelukohtades võis näha isegi laigulisi mehi Kalašnikovidega. Turvamees pidi tegelema külastajatega, kes kiskusid tüli, sõimasid, pildusid ähvardusi, laamendasid-lõhkusid või jäid keset pidu kuskile magama. Selleks et oma elu lihtsamaks teha, oligi turvamehel mõistlik juba ukse peal näo ja käitumise järgi tülikad kunded välja selekteerida.

Vitriiniseina vasakus ülaosas on metallist silt, mis on horisontaalse ristküliku kujuline ja suurusega 15 × 45 cm. Sildil on must tekst „VON KRAHLI TEATRI BAAR”. Selle all väiksemas kirjas „Tigedatele ja rumalatele sissepääs keelatud!” ja selle all „No entrance without ideas!”

Sildi all on umbes sama kõrge, aga veerandi võrra laiem must tahvel, millele on segiläbi paigutatud piletid, flaierid ja pisireklaamid. Kõik on ristkülikukujulised. Üleval paremal nurgas on valge pääse, millel on must tekst „KU-KU PIDU”, selle vasakpoolsel lühemal küljel on märge „20 krooni“. Selle all on heleroosa pilet klubisse Dekoltee. Pileti ülaservas on mustas kirjas „Dekoltee“ ja üleval paremas nurgas tempel kuupäevaga 12.12.96. Pileti alumisel pikal küljel on kirjas: „disko baarid absoluut baar restoran piljard saun“.

Tahvli alumises vasakus nurgas on neoonrohelise-hõbedase kujundusega Genialistide klubi pilet. Pilet on horisontaalselt pooleks jagatud. Ülemine osa on hõbedane, sellel on roheline tekst „Genialistide klubi“. Alumisel rohelisel osal on must loetamatu tempel.

Vitriini parempoolsel kitsal küljeseinal ripub metallist konksu otsas pruun kulunud nahktagi, varrukamansettidel hõbedavärvi nööbid. Vitriiniseina paremal poolel eksponeeritakse halli tekstiiliga kaetud kuulivesti. Kuulivesti pikkus on umbes 80 ja laius 40 cm. Tagakülg on esiküljest umbes 20 cm võrra pikem. Vesti õlgadel on reguleeritavad rihmad.

Vitriiniseina keskel ülaosas on lahti võetud taskunuga, tera vasakul. Nuga on metallist, üldpikkus 18 cm. Tera maksimaalne laius on 2,4 cm. Nuga on kulunud, sellel esineb roosteplekke.

Noast veidi allpool kerges diagonaalis – üks ots kella 11 ja teine kella viie suunas – on kasteetid ehk nukid. Need on ümardatud nurkadega risttahukakujulised plaadid, mille pikkus on 12, laius 4,5 ja paksus 2,7 cm. Halli värvi nukid on valmistatud tinast. Nukiplaadil on neli kõrvutist auku läbimõõduga 2,5 cm, selleks, et seda relvana kasutada, pandi sõrmed nendest aukudest läbi või suruti nukid lihtsalt rusikasse, et löök oleks tugevam.

Vitriinipõhjal on mustas kirjas väljavõtted Von Krahli klubi kodukirjast:

KEELATUD SISENEDA

\*oma joogi ja söögiga, laskemoona, lõhkeaine, noa, kurikaga, radioaktiivse materjali, süttivate ja mürkainetega

\*määrdunult

\*tugevas alkoholijoobes, narkootikumide või muude psühhotroopsete ainete mõju all

\*loomaga

\*töö- või spordirõivastes; spordiriided, sh vöökohata lühikesed püksid, pusad, plätud, rulluisud jms ei ole korrektne riietus – turvatöötajal on õigus riietuse tõttu külastajat klubisse mitte lubada.

KEELATUD

\*inventari ja varustuse lõhkumine

\*siseruumides suitsetamine

\*joogiklaasiga väljumine

\*agressiivsus, teiste tülitamine, peomeeleolu rikkumine

\*pidutsemise käigus oma riietest ja jalanõudest loobumine

\*koridoris niisama seismine ja unistamine

Vitriinist edasi vasakul on terve seina ulatuses grafiti, mis sisaldab tekste ja pilte. Kirjeldame seda osaliselt. Näoga grafitiseina poole seistes on paremal suur ämblik, kes on umbes ühe meetri pikkune ja kellel on pea paremal, punnis keha vasakul, mõlemal küljel neli pikka kõverat jalga.

Ämbliku tagakeha all on sinisega aastaarv 1999, selle all valge tekst: „Otsin tööd keevitajana. Ostan metsa.“

Seina keskel allosas on valge värviga korrektselt kirjutatud: „Kaotatud kass.“ Selle all roosaga: „Leitud.“

Sellest vasakul valgega: „Helista mulle!“ Selle all lohaka käekirjaga roosalt: „Sa ei võtnud ju vastu!“

Seina lõpuossa on joonistatud ühe meetri kõrgune kollakaspruun ahv – ahvi kontuurjooned on tehtud tumepruuniga. Ahvil on seljas lai kapuutsiga pusa ja pikad püksid. Ta kükitab harkis jalgadega, tema käed on kergelt küünarnukist kõverdatud ja üles tõstetud. Ahvi tõsise ilmega nägu on kergelt keeratud paremale. Ahvi vasaku jala kõrval on valge tekst: „caater“. Ahvi pildi all on kribu-krabu tekst: valgega „KARIN“ ja südame kujutis, selle all suurelt kollasega „HIV“, selle all sinisega „DNB“.

Tänav lõpeb otsaseinaga (mis on sissejuhatava teksti vastassein). Otsaseina paremas osas on tahvel valge tekstiga ja sellest vasakul on lohakalt kinnitatud ajaleheväljalõiked, mis on pleekinud ja kohati halva trükiga. Tahvlilt saame lugeda:

**ÖÖ VÕRGUS**

Enesestmõistetavaks muutunud internetiühendus muutis nullindatel igapäevast ja -öist elu. Internetis sai teha öösel asju, mis varem olid päevase aja pärusmaa. Öine linnaelu oma tänavate, unistuste ja hirmudega ulatus siniselt kiirgava arvutiekraani kaudu koju.

Ostlemine, uudiste lugemine, lähedaste või võhivõõrastega suhtlemine ning töökirjade kontrollimine oli nüüd vaid paari kliki kaugusel. Öiste avastuste jagamiseks ei pidanud ennast enam lähimasse baari vedama – jututubades ja foorumites leiti lohutust teistest unetutest, jagati oma kogemusi ööelust ning küsiti nõu ja arvamust. Blogidest sai lugeda inimeste öisest elust kõige privaatsemaidki detaile.

Ööpäevaringse linnaühiskonna arenemine tõi ajakirjanikele kaasa surve kirjutada asjadest esimesena, kuid kvaliteet jäi seejuures teisejärguliseks. Veebiajakirjad täitusid „kuumadest klõpsudest” ühe või teise staari sünnipäevapeolt. Sotsiaalmeediasse pandi digiseebikaga jäädvustatud peomaterjal kohe järgmisel päeval üles kõikidele nähtavaks, rikkudes eeldatavat privaatsust, mis tihti käib ööeluga kaasas. See, mis juhtus Vegases, ei jäänud enam Vegasesse.

Tekstist vasakule jäävatelt ajaleheväljavõtetelt torkavad silma paksemas kirjas suured pealkirjad: „Üritati tappa ööklubi Othello omanikku“, „Öine viinamüük jätkub“, „Ministrid uurisid Tallinna ööelu“, „Seksikad peod alternatiivmuusikaga“, „Öises viinapoes ostjaid nagu päeval“, „Tants tänaval AIDSi ja narko vastu“, „Eile öösel plahvatas Tallinnas selle aasta 24. pomm“, „Ööklubi meelitab toplessiga“, „Perearstid teevad algust öötööga“, „Mida kõike öösel ei tehta“, „Tallinn on hea linn – vähe mente ja palju tööd, tunnistab Vorkuta mafia“.